Kuna Fognini (ATP 49.) pidanuks homses veerandfinaalis kohtuma maailma edetabelis teisel kohal paikneva Novak Djokoviciga, tähendab see, et tänavu võitmatuna püsinud serblane pääseb mänguta poolfinaali.
Fognini alistas eile neli tundi ja 22 minutit kestnud kohtumises hispaanlase Albert Montanesi (ATP 38.) 4:6, 6:4, 3:6, 6:3, 11:9, seejuures juhtis Montanes viimases setis 5:3 ning tal oli kasutada hulganisti matšpalle.
Fognini oli kimpus jalakrampide ja reielihasevigastusega ning täna teatas ta, et pole suutnud mängust taastuda. «Mul oli jalaga probleeme ja seetõttu otsustasime, et targem on loobuda,» sõnas Fognini pressikonverentsil. «Arst ütles, et kui homme mängin, võib vigastus hullemaks minna. See oli väga raske otsus, sest see on mu elu parim turniir, aga usun, et see on parim lahendus.»
Djokovic on tänavu võitnud järjest 41 mängu. Tenniseajaloos on vaid üks mees hakkama saanud imelisema seeriaga, kui 1984. aastal võitis John McEnroe hooaja alguses 42 mängu järjest. Seega kui Djokovic tahab McEnroe rekordit ületada, ei piisa tal enam finaali jõudmiseks, vaid nüüd peab ta Prantsusmaa lahtised võitma.